VIL SENKE STEMMERETTSALDEREN: SVs Snorre Valen vil ha grunnlovsforslag om å endre stemmerettsalderen. Foto: Fredrik Varfjell / Scanpix

SV vil la 16-åringer stemme

Sosialistisk Venstreparti har bestemt seg for at partiet vil jobbe for å senke stemmerettsalderen til 16 år.

6. juni 2012

Artikkelen er over åtte år gammel

- SV vil senke stemmerettsalderen både for stortingsvalg og lokalvalg til 16 år, sier stortingsrepresentant Snorre Valen til Dagsavisen.

Han vil nå fremme grunnlovsforslag om å endre stemmerettsalderen, men forslaget vil ikke bli vedtatt. Valen trenger to tredels flertall og vedtak fra to Storting for å få gjennom forslaget. Foreløpig er det kun Venstre som støtter forslaget. Partileder Trine Skei Grande uttalte under en stortingsdebatt om temaet i 2010 at «ungdom som må betale skatt og kan fengsles, bør også gis mulighet til å påvirke politikken».

LES OGSÅ Ønsker stemmerett til 12-åringer

Arbeiderpartiet har ikke bestemt seg om de vil endre aldersgrensen. Stortingsrepresentant Håkon Haugli (Ap) i kommunal- og forvaltningskomiteen mener det er argumenter både for og imot. Kommunal- og regionalminister og Sp-leder Liv Signe Navarsete vil ikke ta endelig standpunkt før evalueringen av forsøket ved lokalvalget i 2011 er klart neste år.

Kristelig Folkeparti, Høyre og Fremskrittspartiet mener stemmeretten skal følge myndighetsalderen.

Publisert: 06.06.12 kl. 10:10

Mer om Sosialistisk Venstreparti (SV)